
	Forskrift om kommunal farvannsavgift i Vestvågøy kommune, Flakstad kommune og Moskenes kommune, Nordland fylke.

Fastsatt av Vestvågøy kommunestyre (dato), Flakstad kommunestyre (dato) og Moskenes kommunestyre (dato) med hjemmel i lov 21 juni 2019 nr. 70 om havner og farvann § 36

§ 1. Virkeområde
Forskriften gjelder beregning og innkreving av farvannsavgift for fartøyer som anløper havn og innretninger for drift av akvakulturanlegg i sjøområdet for Vestvågøy og Flakstad kommune (Lofoten havn ) samt Moskenes kommune.
Fartøy, havn og kommunens sjøområde er definert i § 3 i havne- og farvannsloven.

§ 2. 	Avgiftsplikt
Fartøy som anløper havn og innretninger for drift av akvakulturanlegg i havnedistriktene sitt sjøområde skal betale farvannsavgift til kommunen. Avgiften skal ilegges pr. anløp. Med et anløp menes en inn- og utseiling. Ved flere anløp i løpet av samme kalenderdøgn ilegges avgift kun en gang. 

Unntatt fra plikt til å betale farvannsavgift er: 
· Fartøy med største lengde under 15 meter.
· Isbryterfartøy i forbindelse med ivaretakelse av ansvaret for fremkommelighet iht havne- og farvannsloven § 6 
· Norske og utenlandske orlogsfartøy 
· Kystverkets fartøy i forbindelse med arbeid i farvannet 
· Sysselmannen på Svalbards tjenestefartøy og Norsk Polarinstitutts fartøy i forbindelse med arbeid i farvannet på Svalbard
· bergingsfartøy i forbindelse med berging 
· fartøy som anløper havn på grunn av skade eller nødstilstand og fartøyet ikke laster, losser eller tar om bord passasjerer 

Fører av fartøy som anløper havn skal gi kommunen tilstrekkelige opplysninger til at kommunen kan beregne og fakturere farvannsavgift. Denne opplysningsplikten er hjemlet i § 5 i forskrift av 11. desember 2019 nr. 1838 om kommunenes beregning og innkreving av farvannsavgift (farvannsavgiftsforskriften). 






§ 3. Kostnader som inngår i farvannsavgiften 
Farvannsavgiften er beregnet etter selvkost i henhold til selvkostforskriften. 
Farvannsavgiften skal dekke kommunene sine kostnader etter bestemmelsene i havne- og farvannsloven §36 andre ledd.

§ 4. Avgiftsberegning 
Farvannsavgiften skal beregnes på bakgrunn av fartøyets bruttotonnasje (BT) slik den er angitt i det internasjonale målebrev som er i henhold til Den internasjonale konvensjon om måling av fartøyer av 1969. Dersom fartøyets BT ikke kommer frem av dokumentasjon fastsettes den av kommunen ut fra beregning av BT for tilsvarende fartøy.
Satsene for farvannsavgiften fastsettes årlig basert på forkalkylen som blant annet tar hensyn til fondssituasjonen, forventet kostnadsnivå og forventet trafikk. Avgiftssatsene publiseres årlig i kommunens prisregulativ.

 § 5. Særavtaler / rabattordninger 
For rutegående passasjerfartøy kan det gis særskilte rabattordninger, etter avtale. 
Fiskefartøy som anløper havnedistriktene jevnlig gis rabatt gjennom ordning med årsavgift og sesongavgift. 

Rederier med skip som anløper havnedistriktene minimum 3 ganger per uke i regulær linjefart, og med bruttotonnasjen per skip er minimum 1 500 BT, gis en grupperabatt på inntil 30 % etter avtale.

EPI er innført i Leknes havn, og innføres i Reine ytre havn fra 01.01.2027 for å gi et økonomisk insentiv til bærekraftig og miljøvennlig cruisedrift, og for å gjøre det mindre lønnsomt å ankomme havnen med forurensende skip.
I Leknes havn faktureres cruiseanløp med påslag eller rabatt av kai vederlag og farvannsavgift ut fra EPI-score.

§ 6. Ansvar for betaling 
Reder og agent svarer solidarisk for farvannsavgiften jf. Havne- og farvannsloven § 40 første ledd. Skyldig farvannsavgift er tvangsgrunnlag ved utlegg. Ved forsinket betaling av farvannsavgiften svares forsinkelsesrenter i henhold til lov om renter ved forsinket betaling (lov 17.desember 1976 nr.100)
Krav som kommunen har mot reder, har panterett i skipet etter reglene om sjøpanterett i lov 24. juni 1994 nr. 39 om sjøfarten (sjøloven)







§ 7. Klage
Enkeltvedtak som treffes etter forskriften, kan påklages etter bestemmelsene i lov 10. februar 1967 om behandlingsmåten i forvaltningssaker. Kystverkets hovedkontor er klageinstans for vedtak fattet av kommunen. Klagen sendes Lofoten havn.

 § 8 Ikrafttredelse 
Denne forskrift trer i kraft 1. januar 2027.
Fra samme tidspunkt oppheves forskrift «Forskrift om kommunal farvannsavgift i Vestvågøy og Flakstad kommune, Nordland fylke 2021».

